Prof. dr. sc. Lena Mirošević

ŽIVOTOPIS

Lena Mirošević rođena je 30. studenoga 1977. godine u Beču. Osnovnu školu i opću gimnaziju završila je u Veloj Luci. Akademske godine 1996./1997. upisala je dvopredmetni studij povijesti i geografije na Filozofskom fakultetu u Zadru Sveučilišta u Splitu. Diplomirala je 2001. godine, a akademske godine 2002./2003. upisala je poslijediplomski studij Geografske osnove litoralizacije Hrvatske pri Odjelu za geografiju Sveučilišta u Zadru. Poslijediplomski studij završila je izradom i obranom doktorske disertacije 2011. godine na Sveučilištu u Zadru te stekla akademski stupanj doktorice znanosti (interdisciplinarno područje znanosti, polje geografija). Od 2009. do danas je bila suradnik na nekoliko znanstvenih projekata: Geografske osnove razvoja litoralnih regija Hrvatske (Ministarstvo znanosti, obrazovanja i sporta), Visual and Material Negotiations Around Borders – A Case Study of Sovereignty and Provincial Identity at the Edges of Imperial Rule (State University New York in Binghamton), Ranonovovjekovne pomorske karte Jadranskog mora: izvor spoznaja, sredstvo navigacije i medij komunikacije (Hrvatska zaklada za znanost) te je bila voditeljica projekta Kulturni krajolik kao izvor znanja o organizaciji prostora (Sveučilište u Zadru). Sudjelovala je u izvođenju nastave na prijediplomskom i diplomskom studiju geografije, te na poslijediplomskom studiju Jadran – poveznica među kontinentima na Sveučilištu u Zadru, a od izbora u znanstveno-nastavno zvanje 2018. godine izvodi nastavu i to iz sljedećih kolegija: Historijska geografija, Kulturalna geografija, Urbana geografija i Geografski pristup vrednovanju kulturne baštine. Od 2020. godine sudjeluje u izvođenju nastave na zajedničkom obrazovnom programu Europskog sveučilišta za pametno i održivo upravljanje urbanim obalnim prostorima (EU-CONEXUS) u programu (Minors) s kolegijom Cultural geography. Obnašala je dužnost zamjenice pročelnice Odjela za geografiju Sveučilišta u Zadru u dva dvogodišnja mandata. Od akad. god. 2018./2019. izabrana je za pročelnicu Odjela za geografiju u prvom mandatu, a od akad. god. 2021./2022. u drugom mandatu. Bila je suvoditeljica doktorskog studija Jadran – poveznica među kontinentima Sveučilišta u Zadru (2020.- 2024.) Obavljala je niz dužnosti u različitim povjerenstvima i radnim skupinama na Odjelu za geografiju, Sveučilištu u Zadru te Ministarstvu znanosti, obrazovanja i sporta (predsjednica Povjerenstva za osiguravanje kvalitete Odjela za geografiju, predsjednica Povjerenstva za unutarnju prosudbu sustava osiguranja kvalitete Sveučilišta u Zadru, članica Povjerenstva za Strateški program znanstvenih istraživanja u području biomedicine i zdravstva, biotehničkih, interdisciplinarnih, prirodnih i tehničkih znanosti 2019. – 2023. i Strateški program znanstvenih istraživanja u području biomedicine i zdravstva, biotehničkih, interdisciplinarnih, prirodnih i tehničkih znanosti 2023. – 2027. Sveučilišta u Zadru, članica Povjerenstva za prosudbu udžbenika i pripadajućih dopunskih nastavnih sredstava za srednje škole, te članica Državnog povjerenstva za natjecanje iz geografije). Tijekom rada na Odjelu za geografiju sudjelovala je u organizaciji nekoliko međunarodnih i domaćih znanstvenih skupova. Od 2008. do 2011. obnašala je dužnost tajnice, od 2011. do 2013. potpredsjednice, a od 2013. do 2018. godine predsjednice Hrvatskog geografskog društva – Zadar. Bila je član uredništva znanstvenog časopisa Geoadria te urednica dviju znanstvenih monografija Dalmacija u prostoru i vremenu – Što Dalmacija jest, a što nije? (Sveučilište u Zadru) i Landscape in Southeastern Europa (Lit Verlag, Zurich). Aktivno je sudjelovala na većem broju znanstvenih skupova i drugih znanstvenih aktivnosti u Hrvatskoj i inozemstvu. Samostalno i u koautorstvu objavila je veći broj znanstvenih radova, od toga 20 u časopisima referiranima u WOS-u i Scopusu.